RO Jurnalul Oficial al Uniunii Europene C 174/36

Avizul Comitetului Regiunilor – Un cadru de calitate pentru stagii

2014/C 174/07

Raportor Andrius Kupčinskas (LT-PPE), primarul localității Kaunas Document de referință Propunere de recomandare a Consiliului privind un Cadru de calitate pentru stagii COM(2013) 857 final

I. RECOMANDĂRI POLITICE

COMITETUL REGIUNILOR

1. salută recomandarea adoptată de Consiliu privind un Cadru de calitate pentru stagii (CCS), a cărui creare a fost solicitată într-o serie de avize anterioare, dar regretă profund opțiunea Comisiei de a prezenta acest cadru sub forma unei recomandări a Consiliului și nu a unei directive;

2. ţinând seama că perioada dintre prezentarea propunerii Comisiei (4 decembrie 2013) și adoptarea recomandării Consiliului (10 martie 2014) a fost prea scurtă ca să permită Comitetului Regiunilor să elaboreze un aviz, în conformitate cu procedurile în vigoare, constată cu surprindere că nici Comisia Europeană, la elaborarea recomandării privind un cadru de calitate pentru stagii, nici Consiliul Uniunii Europene, la adoptarea recomandării, nu au consultat Adunarea UE a reprezentanților locali și regionali, Comitetul Regiunilor;

3. regretă că rata șomajului în rândul tinerilor este încă foarte ridicată în UE, mai ales în unele regiuni, și subliniază că este important să se ia măsuri active pentru combaterea acestui fenomen. Dacă se dorește realizarea obiectivului stabilit în Strategia Europa 2020, de a se atinge, până în 2020, o rată de ocupare a forței de muncă de 75% în rândul populației cu vârste cuprinse între 20 și 64 de ani, trebuie îmbunătățită educația tinerilor, adică să fie mai clar orientată către cererea de pe piața forței de muncă și trebuie să se creeze condiții mai favorabile pentru trecerea la piața forței de muncă;

4. consideră că trebuie depuse mult mai multe eforturi, atât pe plan naţional, cât şi la nivel european, pentru a-i încuraja pe tineri să se orienteze spre profesiile viitorului. În acest scop este nevoie de elaborarea unor studii care să recunoască și să prevadă din timp tendințele în materie de schimbări ale cererii de forță de muncă, orientându-le în funcție de sectoare și profesii, de numărul de lucrători care părăsesc anumite activități, de numărul de persoane care trebuie formate pentru a acoperi noile locuri de muncă și de nevoile probabile de locuri de formare pentru tineri;

5. dat fiind că perioadele de stagii reprezintă un element esențial al garanției pentru tineret, își reiterează sprijinul pentru Recomandarea Consiliului din 22 aprilie 2013 (1) privind înființarea unei garanții pentru tineret (2), prin care trebuie să se „asigure ca toți tinerii sub vârsta de 25 de ani să primească o ofertă de bună calitate de obținere a unui loc de muncă, de continuare a educației, de intrare în ucenicie sau de efectuare a unui stagiu, într-un interval de patru luni de la intrarea în șomaj sau de la momentul în care nu mai urmează o formă de învățământ formal”. Autorităţile locale şi regionale trebuie să joace un rol fundamental în punerea în aplicare a sistemelor de garanții pentru tineret;

6. salută propunerea de a crea un CCS, considerând că aceasta este o măsură utilă, prin care se va garanta că stagiile vor facilita în mod eficient tranziția de pe băncile școlii la locul de muncă, crescând astfel șansele de angajare ale tinerilor;

7. consideră că transmiterea expertizei de la o generație la alta, după modelul „maestru-discipol”, trebuie pusă în valoare în cadrul stagiilor;

8. este de acord cu schimbările pe care le aduce CCS, deoarece prin CCS se urmărește asigurarea transparenței stagiilor și readucerea în centrul atenției a obiectivelor de învățare; în același timp, își exprimă dezamăgirea pentru faptul că acest cadru de calitate nu prevede o dezbatere cu privire la recomandările adresate statelor membre pe teme atât de importante precum securitatea socială sau remunerațiile pentru stagiari; regretă că atribuțiile CCS nu corespund celor ale Garanției pentru tineret, având în vedere că CCS vizează numai stagiile de pe piața liberă și exclude stagiile efectuate în cadrul unui curs, al educației formale sau al formării profesionale;

9. reamintește că autoritățile locale și regionale au un rol important în definirea și punerea în aplicare a măsurilor de combatere a șomajului, inclusiv în domeniul educației și formării. Statele membre ar trebui să fie conștiente de acest rol și să valorifice oportunitățile aferente, în vederea facilitării trecerii tinerilor specialiști de la educație la piața forței de muncă, întrucât tocmai autoritățile locale au rolul de furnizori de servicii în domeniul educației, al formării și al ocupării forței de muncă; prin urmare, Comitetul regretă că recomandarea Consiliului nu abordează rolul autorităţilor locale şi regionale în punerea în aplicare a CCS;

10. solicită statelor membre să garanteze implicarea activă a partenerilor sociali și a autorităților locale și regionale, pentru a asigura succesul punerii în aplicare a sistemului,

11. și să examineze în detaliu condițiile juridice și de altă natură prin care CCS poate fi transpus în practică la nivel național sau în dispoziții de drept intern;

Observații introductive

12. este îngrijorat de rata ridicată a șomajului în rândul tinerilor în Uniunea Europeană și de riscul de sărăcie indus astfel în prezent în rândul tinerilor, aspecte abordate și în raportul anual al Comisiei Europene privind ocuparea forței de muncă și evoluțiile sociale în Europa în 2012 (3);

13. subliniază importanța unor măsuri eficiente pentru abordarea problemei tot mai mari din Europa a tinerilor care nici nu lucrează, nici nu studiază, și atrage atenția asupra consecințelor și a riscurilor sociale, economice și demografice pe care le comportă lipsa de independență a acestor tineri;

14. împărtăşeşte opinia Comisiei cu privire la importanța stagiilor și atrage atenția asupra faptului că stagiile de înaltă calitate le oferă tinerilor posibilitatea de a dobândi experiență profesională, cunoștințe și competențe valoroase, ceea ce contribuie la creșterea șanselor de găsire a unui loc de muncă și le facilitează stabilirea rapidă și durabilă pe piața forței de muncă;

15. împărtăşeşte îngrijorarea Comisiei cu privire la faptul că stagiile sunt folosite uneori în mod abuziv ca o sursă ieftină sau chiar gratuită de forță de muncă. În consecință, principalele provocări constau în stabilirea clară a duratei maxime a stagiilor și în îmbunătățirea calității lor, astfel încât experiența să fie utilă în perspectiva viitoarei încadrări în muncă;

16. atrage atenția asupra faptului că, în ceea ce privește ocuparea forței de muncă în rândul tinerilor, cele mai bune rezultate pot fi observate în țările și regiunile în care tinerii au posibilitatea de a absolvi stagii și ucenicii de înaltă calitate și în care există planuri stabile de stagii și de plasamente în întreprinderi, care fac parte integrantă din sistemul de formare și recrutare; este important ca instituțiile de învățământ superior să colaboreze cu mediul antreprenorial, pentru a se asigura obținerea unor beneficii reciproce prin programele de stagii;

Aspecte generale ale recomandării

17. este de acord cu orientările generale ale CCS și constată că atât procesul de învățare, care face posibilă o mai bună familiarizare cu locul de muncă, cât și existența unor obiective de învățare clare și alegerea unui supraveghetor adecvat sunt importante pentru stagiu;

18. sprijină solicitarea ca, în conformitate cu CCS, cunoștințele, deprinderile și competențele dobândite de stagiar să fie confirmate în mod oficial de către ofertantul de stagiu printr-un certificat de absolvire a stagiului, lucru esențial pentru recunoașterea oficială a valorii stagiului, ca instrument care să faciliteze integrarea tinerilor și să le sporească posibilitățile de acces la un loc de muncă de calitate;

19. regretă că recomandarea Consiliului nu se referă la stagiile care pot fi urmate în cadrul unui program de studiu academic sau de educație formală ori în cadrul unui program de formare profesională; invită, prin urmare, Comisia să propună un cadru de calitate pentru aceste stagii într-o propunere separată;

20. salută sprijinul prevăzut în contextul CCS pentru măsurile statelor membre prin intermediul sistemului de finanțare al UE [finanțarea programelor de stagiu din Fondul Social European (FSE), din Fondul European de Dezvoltare Regională (FEDR) și prin Inițiativa privind ocuparea forței de muncă în rândul tinerilor], schimbul de bune practici și măsurile de monitorizare; cu toate acestea, sugerează să se aibă în vedere ca fondurile europene să nu se substituie fondurilor private;

Condițiile de muncă şi transparenţa

21. solicită, pentru garantarea calității stagiilor, să se promoveze dezbaterea cu privire la schimbul de bune practici în Europa, prin utilizarea extensivă a metodei deschise de coordonare, oferind statelor membre asistență în formularea standardelor minime pentru stagii, care să se bazeze pe aceste proceduri;

22. salută cerințele de transparență prevăzute în CSS cu privire la publicarea stagiilor vacante, însă atrage atenția asupra faptului că, deși este importantă, numai transparența nu este suficientă pentru a asigura calitatea lor;

23. regretă, în acest context, că ofertanților de stagii nu li se recomandă prin CSS să ofere o asigurare socială și medicală, ci li se cere doar să indice în anunțurile de stagii vacante dacă este prevăzută o astfel de asigurare;

24. salută faptul că în CCS se arată că în anunțurile de stagii vacante ar trebui să se precizeze dacă este prevăzută acordarea unei remunerații și/sau a unei indemnizații pentru stagiu și salută dispoziția din recomandarea Consiliului conform căreia în anunțurile de stagii trebuie să se indice nivelul remunerațiilor și/sau al indemnizațiilor, în cazul în care se oferă o remunerație sau o indemnizație. În același timp, în opinia Comitetului, trebuie garantat faptul că obligația de informare nu creează o povară birocratică pentru ofertantul de stagiu și că orice reglementare în acest domeniu nu îngreunează, ci stimulează crearea de stagii în toate sectoarele pieței forței de muncă;

25. subliniază, de asemenea, că CCS nu abordează problema stagiilor fără plată sau a stagiilor remunerate doar parțial. Rezultatele unui recent sondaj Eurobarometru (4) arată că trei cincimi din totalul stagiarilor fie nu primesc nicio indemnizație financiară, fie primesc o sumă atât de mică încât, în mai mult de jumătate din cazuri, nu este suficientă pentru a acoperi costurile minime de trai. Această situație ascunde pericolul limitării accesului la stagii la persoanele care și le pot permite din punct de vedere financiar, ceea ce, la rândul său, duce la scăderea numărului de stagii și la reducerea utilității lor economice și, totodată, la creșterea inegalităților.

26. Impunerea obligației de a crea condiții pentru o asigurare adecvată și de a oferi indemnizații sau remunerații tuturor stagiarilor în scopul de a asigura calitatea stagiilor poate atrage după sine reducerea numărului de stagii din cauza poverii financiare considerabile pe care ar presupune-o acest lucru atât pentru autoritățile locale și regionale, cât și pentru întreprinderi. Întrucât, ca urmare a diversității din Europa, este posibil să nu se poată crea un model unitar adecvat pentru toți, Comitetul salută eforturile depuse pentru crearea unor sisteme efective de finanțare parțială sau integrală a stagiilor, prin combinarea diferitelor surse;

27. constată că, în recomandarea Consiliului, rolul supraveghetorului de stagiu este insuficient definit și, având în vedere că reglementarea acestei chestiuni ține de competența statelor membre, invită statele membre și partenerii sociali și economici să facă schimb de bune practici pentru reglementarea rolului supraveghetorilor de stagii, a obligațiilor și a responsabilităților acestora, precum și a altor aspecte relevante, pentru a înțelege treptat care sunt cele mai bune practici la nivel european și pentru a pune în practică principiul guvernanței pe mai multe niveluri;

Stagiile transnaționale

28. salută influența pozitivă a CCS, care facilitează desfășurarea stagiilor transnaţionale, încă rare în prezent, și îmbunătățește accesul la informații;

29. întrucât articolul 153 din TFUE – ca temei juridic pentru CCS – prevede că Uniunea Europeană sprijină și completează acțiunea statelor membre, sugerează că ar trebui să se depună eforturi la nivelul întregii UE pentru a strânge și disemina informații cu privire la stagii, pentru a promova mobilitatea stagiarilor, întrucât tinerii pot absolvi mai ușor un stagiu într-o altă țară dacă au acces rapid la informații din care să reiasă ce așteptări poate avea stagiarul;

30. subliniază totuși faptul că deseori nu se plătesc indemnizații sau, dacă se plătesc, sumele nu sunt suficiente și că, în condițiile în care nu se oferă nici cazare, acest lucru poate constitui un obstacol în calea stagiilor transnaționale, întrucât deseori este posibil ca, din acest motiv, stagiarii interesați să nu fie în măsură să urmeze un stagiu într-un alt stat membru;

31. subliniază că crearea unor condiții mai favorabile pentru stagiile transnaționale ar putea avea efecte pozitive din mai multe puncte de vedere, ca, de exemplu, creșterea șanselor stagiarilor de a-și găsi un loc de muncă sau îmbunătățirea integrării pe piața forței de muncă;

32. subscrie ideii formulate în CCS privind eventuala extindere a EURES la stagii, în conformitate cu solicitarea formulată de Consiliul European (5) în acest sens în Concluziile sale din iunie 2012; de asemenea, salută propunerea ca această rețea să fie utilizată pentru transmiterea de informații cu privire la stagii;

33. este de acord cu utilizarea rețelei EURES pentru a asigura accesul la informații referitoare la stagiile disponibile și recomandă ca această rețea să fie utilizată și ca instrument de feedback, care să le ofere stagiarilor posibilitatea de a evalua experiențele lor în ceea ce privește stagiile;

34. atrage atenția și asupra faptului că numărul de stagii transnaționale este foarte mic, în pofida unor rate de mobilitate foarte mari în rândul studenților, ca, de exemplu, în cadrul programului Erasmus (6). Se poate vorbi, așadar, de o șansă ratată de reducere a șomajului prin mobilitate: un stagiu într-o altă țară ar putea juca un rol decisiv în cazul în care tinerii ar dori să ocupe un loc de muncă într-un alt stat membru; salută, prin urmare, lansarea programului Erasmus+, care ar putea contribui la creșterea numărului de stagii în străinătate;

35. Posibilitatea de a dobândi experiențe în condiții diferite le oferă tinerilor o șansă inestimabilă de a crește numărul potențialilor angajatori din diferitele state membre. Din acest motiv, ar trebui să se încerce să se garanteze că efectuarea stagiilor într-un alt stat membru este sprijinită efectiv: prin încercarea de a se găsi soluții pentru rambursarea cheltuielilor prilejuite de mutarea în altă țară și prin furnizarea informațiilor corespunzătoare, astfel încât stagiarii să nu se confrunte cu greutăți financiare, date fiind costurile vieții din țara în care se desfășoară stagiul și dispozițiile de drept administrativ în vigoare în țara-gazdă (ca, de exemplu, permisul de muncă și de ședere, eventual certificatul de înregistrare etc.);

Transpunerea CCS

36. subliniază că este utilă implicarea autorităților locale și regionale în procesul complex de elaborare și punere în aplicare a noilor inițiative, alocându-se finanțarea necesară acestui scop, întrucât sunt cel mai în măsură să evalueze diferitele condiții și nevoi de la nivel local;

37. regretă faptul că în recomandarea Consiliului nu se propune ca autoritățile locale și regionale și întreprinderile să fie consultate într-o măsură mai amplă la crearea și perfecționarea programelor de formare, astfel încât să se țină seama de nevoile pieței forței de muncă și să se asigure formarea profesioniștilor în domeniile solicitate;

38. subliniază, de asemenea, că autoritățile locale și regionale sunt deseori responsabile în mare parte de punerea în aplicare a măsurilor în domeniul ocupării forței de muncă, al educației și al formării profesionale și că aspectul teritorial al acestor domenii de politică este foarte important;

39. salută„promovarea implicării active a serviciilor de ocupare a forței de muncă, a instituțiilor de învățământ și a ofertanților de stagii în punerea în aplicare a Cadrului de calitate pentru stagii” și subliniază rolul important al autorităților locale și regionale în toate cele trei domenii;

40. subliniază că, pentru a se asigura succesul punerii în aplicare a CCS, autoritățile locale și regionale, în calitate de angajatori, trebuie implicate în acest proces și regretă că în recomandarea Comisiei nu se fac referiri concrete la competențele și experiențele acestora; consideră că este important să se instituie un cadru legal care să le permită instituțiilor publice să primească stagiari și să disemineze cele mai bune practici ale autorităților publice;

41. invită Comisia să ia mai multe măsuri pentru a strânge și difuza informații și pentru a stimula statele membre să își definească normele de drept în mod corespunzător, pentru a asigura mai buna adaptare a condițiilor de stagiu la așteptările tuturor părților interesate;

42. atrage atenția asupra faptului că, în calitate de angajatori și ofertanți de stagii, autoritățile locale și regionale ar trebui să dea un exemplu la punerea în aplicare a reglementărilor pentru stagii de înaltă calitate; prin urmare, invită autorităţile locale şi regionale să ofere cât mai multe stagii de înaltă calitate cu putință;

43. subliniază importanța posibilității de a implica părțile interesate din societatea civilă activă, mai ales a tinerilor și a organizațiilor de tineret, în etapa de punere în aplicare a CCS, printre alte resurse, prin intermediul Alianței europene pentru ucenicii, platformă de colaborare creată de Comisie în iulie 2013;

44. subliniază, de asemenea, importanța sectorului privat și, în special a IMM-urilor, pentru punerea în aplicare a CCS;

45. solicită autorităţilor locale şi regionale să coopereze strâns cu instituțiile de formare și cu angajatorii locali la crearea unor programe de promovare a competențelor studenților și să instituie în acest scop burse și stagii plătite pentru studenții cu cele mai bune performanțe; atrage, de asemenea, atenția asupra importanței diseminării la nivelul UE a celor mai bune practici existente în acest domeniu în diferitele state membre;

Dispoziții finale

46. salută recomandările Comisiei în ceea ce privește promovarea unei strânse cooperări cu părțile interesate pentru garantarea punerii rapide în aplicare a CCS și subliniază din nou rolul important al autorităţilor locale şi regionale în acest domeniu;

47. invită statele membre să dea curs recomandării Comisiei și, în procesul de punere a practică a CCS, să-i testeze și să-i îmbunătățească eficacitatea în îndeplinirea obiectivelor urmărite de politicile naţionale de ocupare a tinerilor.

II. RECOMANDĂRI DE AMENDAMENTE

Amendamentul 1 –

Considerentul 1

Textul propus de Comisie Amendamentul CoR Tinerii au fost grav afectați de criză. Rata șomajului în rândul tinerilor a ajuns la vârfuri istorice în ultimii ani în mai multe state membre, fără niciun semn de scădere pe termen scurt. Creșterea șanselor tinerilor de obținere a unui loc de muncă și a productivității lor este esențială pentru intrarea lor pe piața forței de muncă. Tinerii au fost grav afectați de criză. Rata șomajului în rândul tinerilor a ajuns la vârfuri istorice în ultimii ani în mai multe state membre, fără niciun semn de scădere pe termen scurt. Diferențele foarte mari existente între regiuni în ceea ce privește rata șomajului aduc atingere obiectivelor Uniunii Europene în materie de coeziune socială și teritorială. Creșterea șanselor tinerilor de obținere a unui loc de muncă și a productivității lor este esențială pentru intrarea lor pe piața forței de muncă.

Amendamentul 2 –

Considerentul 16

Textul propus de Comisie Amendamentul CoR Programele statelor membre care promovează și oferă stagii tinerilor pot fi sprijinite financiar din fondurile europene. În plus, Inițiativa privind ocuparea forței de muncă în rândul tinerilor va sprijini stagiile în contextul Garanției pentru tineret, care vizează tinerii din regiunile Uniunii cel mai grav afectate de șomajul în rândul tinerilor și care va fi cofinanțată din Fondul social european (FSE) alocat pentru perioada 2014-2020. FSE, precum și Inițiativa privind ocuparea forței de muncă în rândul tinerilor pot fi utilizate pentru a spori numărul și calitatea stagiilor oferite în statele membre. Aceasta implică o potențială contribuție la costul stagiului, inclusiv, în anumite condiții, acoperirea unei părți a remunerației. În plus, ele pot sprijini, de asemenea, costurile altor cursuri de formare profesională pe care tinerii le pot urma în afara stagiilor, de exemplu cursuri de limbi străine. Programele statelor membre care promovează și oferă stagii tinerilor pot fi sprijinite financiar din fondurile europene. În plus, Inițiativa privind ocuparea forței de muncă în rândul tinerilor va sprijini stagiile în contextul Garanției pentru tineret, care vizează tinerii din regiunile Uniunii cel mai grav afectate de șomajul în rândul tinerilor și care va fi cofinanțată din Fondul social european (FSE) alocat pentru perioada 2014-2020. FSE, precum și Inițiativa privind ocuparea forței de muncă în rândul tinerilor pot fi utilizate pentru a spori numărul și calitatea stagiilor oferite în statele membre. Aceasta implică o potențială contribuție la costul stagiului, inclusiv, în anumite condiții, acoperirea unei părți a remunerației, adoptând totodată măsurile de precauție necesare pentru ca aceste fonduri publice să nu se substituie fondurilor private. În plus, ele pot sprijini, de asemenea, costurile altor cursuri de formare profesională pe care tinerii le pot urma în afara stagiilor, de exemplu cursuri de limbi străine.

Amendamentul 3 –

Considerentul 29

Textul propus de Comisie Amendamentul CoR Prezenta recomandare nu vizează stagiile necesare pentru dobândirea de experiență în muncă care fac parte din programa de studiu universitar, din educația formală sau din cea profesională. Stagiile al căror conținut este reglementat prin legislația națională și a căror finalizare este o cerință pentru a obține o diplomă universitară sau pentru a avea acces la o anumită profesie (de exemplu, medicină, arhitectură, etc.) nu sunt vizate prin prezenta recomandare. Prezenta recomandare nu vizează stagiile necesare pentru dobândirea de experiență în muncă care fac parte din programa de studiu universitar, din educația formală sau din cea profesională. Stagiile al căror conținut este reglementat prin legislația națională și a căror finalizare este o cerință pentru a obține o diplomă universitară sau pentru a avea acces la o anumită profesie (de exemplu, medicină, arhitectură, etc.) nu sunt vizate prin prezenta recomandare; acest al doilea tip de stagii va face obiectul unei alte propuneri a Comisiei.

Amendamentul 4 –

Recomandarea 5

Textul propus de Comisie Amendamentul CoR Încurajarea ofertanților stagiilor să desemneze un supraveghetor pentru stagiari care să-i ghideze în îndeplinirea sarcinilor atribuite și să le monitorizeze progresele; Încurajarea Obligativitatea ofertanților stagiilor să desemneze de a desemna un supraveghetor pentru stagiari care să-i ghideze în îndeplinirea sarcinilor atribuite și să le monitorizeze progresele;

Amendamentul 5 –

Recomandarea 13

Textul propus de Comisie Amendamentul CoR Recunoașterea adecvată a stagiilor (13) Încurajarea ofertanților de stagii să certifice printr-un certificat sau o scrisoare de referință cunoștințele, abilitățile și competențele dobândite în cursul stagiilor; Recunoașterea adecvată a stagiilor (13) Încurajarea Cerința ca ofertanți i lor de stagii să certifice printr-un certificat sau o scrisoare de referință cunoștințele, abilitățile și competențele dobândite în cursul stagiilor;

Amendamentul 6 –

Recomandarea 25

Textul propus de Comisie Amendamentul CoR Colabora cu statele membre, cu partenerii sociali, cu serviciile de ocupare a forței de muncă, cu organizațiile pentru tineret și pentru stagiari în vederea promovării prezentei recomandări; Colabora cu statele membre, cu partenerii sociali, cu serviciile de ocupare a forței de muncă, cu organizațiile pentru tineret și pentru stagiari și cu autoritățile locale și regionale în vederea promovării prezentei recomandări;

Amendamentul 7 –

Recomandarea 26

Textul propus de Comisie Amendamentul CoR Încuraja și sprijini statele membre, inclusiv prin promovarea schimbului de cele mai bune practici între ele, să recurgă la Fondul social european și la Fondul european de dezvoltare regională sau la alte fonduri europene aferente perioadei de programare 2014-2020 pentru a crește numărul și calitatea stagiilor; Încuraja și sprijini statele membre și autoritățile locale și regionale, inclusiv prin promovarea schimbului de cele mai bune practici între ele, să recurgă la Fondul social european și la Fondul european de dezvoltare regională sau la alte fonduri europene aferente perioadei de programare 2014-2020 pentru a crește numărul și calitatea stagiilor;

Amendamentul 8 –

Nouă recomandare după recomandarea 28

Textul propus de Comisie Amendamentul CoR (29) Propune ulterior un cadru de calitate aplicabil stagiilor ce pot fi urmate în cadrul unui program de studiu academic sau de educație formală ori în cadrul unui program de formare profesională;

Bruxelles, 3 aprilie 2014 Președintele Comitetului Regiunilor Ramón Luis VALCÁRCEL SISO

(1) Recomandarea Consiliului privind înființarea unei garanții pentru tineret. 2013/C 120/01, 22 aprilie 2013.

(2) COM(2012) 729 final din 5.12.2012.

(3) Employment and Social Developments Review 2012 (Ocuparea forței de muncă și evoluțiile sociale în Europa în 2012).

(4) Eurobarometru: „The experience of a Traineeship in the EU” [Experiența unui stagiu în UE], 2013.

(5) http://www.consilium.europa.eu/uedocs/cms_data/docs/pressdata/en/ec/131388.pdf.

(6) Sondajul Eurobarometru din 2013 a arătat că doar 9 % dintre stagii s-au desfășurat în străinătate.